På vegne af MED på Høng Skole.

Hermed vores bemærkninger til budget 2025

 Først og fremmest vil vi gerne takke for, at der i denne høringsproces både har været rimeligt tilgængeligt høringsmateriale og tid nok til en god drøftelse og proces ude på skolerne.

Vi ser desuden tegn på, at man fra politisk hold er opmærksomme på skolerne generelt, herunder notater om de udfordrende fysiske rammer, samt notater om de udfordringer vi har med demografien.

Vi vil desuden anerkende de svære prioriteringer, I nødvendigvis må lave med den økonomiske situation vi står i.

 Vi har dog følgende kommentarer til budgetmaterialets emner angående folkeskolen.

**Vedligeholdelsesindsatsen:**

Set fra vores perspektiv er kommunens prioritering af drift på mange matrikler, sammenholdt med et efterslæb på vedligeholdelsesindsatsen, som i budgetmaterialet er et stort beløb, en stor udfordring. Vores fælles udfordring med en lavere indtægt de næste år sætter de fysiske rammer under yderligere pres. Vi opfordrer derfor kommunalbestyrelsen til at være modige i prioriteringen af vedligeholdelsesplanen, så vores børn og medarbejdere får nogle rammer, der understøtter en god udvikling.

**Ressourcetildelingsmodellen:**

Den ressourcetildelingsmode, som almenskolerne driftes med, er netop lavet til at skære udgifter væk fra almenområdet, når elevtallet falder. Det er en udfordring med de massive opgaver skolevæsnet står overfor. Vi ser et stort potentiale i at udvikle skolen mht. faglighed, trivsel og fremtidens folkeskole. Det vil afgjort også betyde noget for motivationen for at flytte til kommunen, at folkeskolen er god.

Vi har stor respekt for, og er enige i at praksisfaglighed, åben skole og positive destinationer for alle børn og unge er vigtige. Vi opfordrer derfor til at man også prioriterer det i budgetlægningen i 2025. Banale ting som f.eks. transportudgifter i et stramt skolebudget bør ikke afholde elever fra deltagelse i fælles idrætsdage, naturfagsmarathon o.l. Vi er en stor kommune geografisk. Derfor bør der planlægges med transportudgifter, når man har ambitioner om en varieret skoledag. Det er den nuværende ramme ikke til.

**Øgede udgifter til inklusion:**

Færre børn, men flere med et særligt behov for støtte, belaster skolesystemet under et.

Selvom flere børn visiteres til særlige tilbud, bør man fastholde økonomien til at udvikle et inkluderende miljø på almenskolerne, så flere børn kan fastholdes længere i deres egen skole.

En tidlig indsats på distriktskolen kan på sigt spare penge, men kræver en investering i budget 2025.

Har man elever, der ikke lykkes i almenskolen går det ud over både undervisnings- og arbejdsmiljøet.

**Den gode skole og økonomi.**

 Vi arbejder på at reducere antallet af elever, der ikke består afgangsprøven, øge trivslen og øge de faglige resultater. Skæres der i rammen under et, bliver det sværere at lykkes med kerneopgaven.

Ligeledes tiltrækkes fremtidens medarbejdere i skolen af attraktive arbejdspladser. Attraktive arbejdspladser er både at være en del af et skolevæsen i en god udvikling, samt at have gode fysiske rammer.

**SFO på to matrikler:**

Høng Skoles SFO ligger på to matrikler. Det giver et øget personalebehov, som der ikke tages højde for i budgettildelingen. Vi har tidligere beskrevet denne problemstilling. Det kan løses og flere ressourcer kan frigøres til børnene, hvis Høng SFO blev samlet på en matrikel.